**Әділдік орнайды**

***«Алданбаңдар: Құдай адамның Оны елемей, өз бетімен жүруіне жол бермейді. «Адам не ексе, соны орады» дейді.»***

***(Ғалаттық. 6:7)***

Барлығымыздың бойымызда, үнемі әділдіктің орнағанын және «Жақсы жігіттің» «Жаман жігітті» жеңгенін көргісі келіп тұратын бір нәрсе бар.

Филипп Этемезе былай деп жазады: «[Батыс фильмдерінде] міндетті түрде, бірнеше атыс-шабыстардан, бітпейтін қатал сөздер мен зұлым схемалардан кейін әйтеуір біреу жеңімпаз болып шығуы керек, ал басқа біреу ұтылып қалуы керек.» Ал өмірде кейде бәрі керісінше болатындай сезілуі мүмкін. Бірақ Киелі кітаптың Көне өсиетіндегі бір оқиға Құдайдың зұлымдықты жеңіп, әділдік орнағаны көрсетеді.

Бұл оқиға Иерихон қаласында болды. Бұл қаланы Құдай өз халқы арқылы жойғысы келді. Ол тіпті сол қаланың қабырғаларын құлатты. Содан кейін Құдай оларға қаланы ешқашан қайта тұрғызбауды бұйырды. Олардың жетекшісі Ешуа былай деді: «Мына Иерихон қаласын қайта салуға кіріскен адамды Жаратқан Иенің қарғысы атады! Қала іргесін салғанда тұңғышынан, қақпасын тұрғызғанда кенжесінен айырылады» (Ешуа 6:26).

Бірақ, бес жүз отыз жылдай уақыт өткен соң, Хиел есімді адам Иерихонды қайта салды. Ешуа айтқандай, Хиел Иерихонның негізін салғанда тұңғыш ұлы Абирамнан, қаланың қақпаларын тұрғызғанда кіші ұлы Сегубтен айырылды. (Патшалықтар 3-жазба 16:34).

Ғалаттықтарға 6:7: «Алданбаңдар: Құдай адамның Оны елемей, өз бетімен жүруіне жол бермейді. «Адам не ексе, соны орады» дейді.» деп ескертеді. Тіпті қараңғы және қиын уақытта да, Құдайдың зұлымдықты қадағалап, бақылап отыратынын, ақыр соңында міндетті түрде әділдік орнайтынын есте сақтаңыз.